ཟླ་འདིའི་ཕྱི་ཚེས་༦ཉིན་གྱི་སྔ་དྲོའི་ཆུ་ཚོད་༡༠པའི་ཐོག་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ།༧གོང་ས་མཆོག་ཕྱི་ལུགས་ལྟར་དགུང་གྲངས་༨༣བཞེས་པའི་གཞུང་འབྲེལ་མཛད་སྒོ་འཚོགས་པ་དང་།མཛད་སྒོའི་ཐོག་སྐུ་མགྲོན་གཙོ་བོ་རྒྱ་གར་ཧི་མ་ཅལ་མངའ་སྡེའི་བཟའ་འབྲུ་བློན་ཆེན་སྐུ་ཞབས་ཤྲཱི་ཀི་ཤན་ཀ་པུར་དང་།དམིགས་བསལ་སྐུ་མགྲོན་རྒྱ་གར་གྲོས་ཚོགས་གོང་མའི་འཐུས་མི་སྐུ་ཞབས་ཤྲཱི་གོ་པཱལ་ན་ར་ཡ་ཎ།རྒྱ་གར་གྲོས་ཚོགས་འོག་མའི་འཐུས་མི་ཤྲཱི་ཇ་ནཱརྡན།བོད་མིའི་སྒྲིག་འཛུགས་ཀྱི་སྲིད་ཚབ་ཤེས་རིག་བཀའ་བློན་པདྨ་དབྱངས་ཅན།ཁྲིམས་ཞིབ་པ་ཆེ་བ་བཀའ་བརྒྱུད་དོན་གྲུབ།བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་བཅས་ཀྱིས་དབུས་པའི་མཛད་གཙོ་རྣམ་པ་དང་།ཚོགས་སྡེ་ཁག་གི་སྐུ་ཚབ་རྣམ་པ།སེར་སྐྱ་མང་ཚོགས་རྣམས་བཅས་འཛོམས་ཏེ།དྷ་སའི་གཡས་གཡོན་གྱི་སློབ་གྲྭ་ཁག་དང་བོད་གཞུང་ཟློས་གར་ཚོགས་པ་བཅས་ནས་གཞས་སྣ་འཁྲབ་སྟོན་དང་སྦྲགས་འཁྲུངས་སྐར་སྲུང་བརྩི་ཟབ་རྒྱས་ཞུས་སོང་།